### NN 8/2025 (17.1.2025.), Uredba o Uredu za socijalno partnerstvo

VLADA REPUBLIKE HRVATSKE

57

Na temelju članka 21.c stavka 6. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 16. siječnja 2025. donijela

UREDBU

O UREDU ZA SOCIJALNO PARTNERSTVO

I. OPĆE ODREDBE

Članak 1.

Ovom Uredbom propisuje se unutarnje ustrojstvo i način rada Ureda za socijalno partnerstvo (u daljnjem tekstu: Ured), koji obavlja poslove za potrebe Vlade Republike Hrvatske i predsjednika Vlade Republike Hrvatske.

Članak 2.

Izrazi koji se koriste u ovoj Uredbi, a imaju rodno značenje, koriste se neutralno i odnose jednako na muški i ženski rod.

II. UNUTARNJE USTROJSTVO UREDA

Članak 3.

(1) U obavljanju poslova koji se odnose na stvaranje uvjeta za unaprjeđenje socijalnog dijaloga i partnerstva u Republici Hrvatskoj, Ured obavlja stručne, analitičke, savjetodavne i administrativne poslove.

(2) Za učinkovito obavljanje poslova iz stavka 1. ovoga članka ustrojavaju se sljedeće unutarnje ustrojstvene jedinice:

1. Služba za promicanje socijalnog dijaloga

2. Služba za podršku Gospodarsko-socijalnom vijeću na nacionalnoj razini.

Služba za promicanje socijalnog dijaloga

Članak 4.

Služba za promicanje socijalnog dijaloga obavlja sljedeće poslove:

1. promiče trostrani i dvostrani socijalni dijalog i socijalno partnerstvo na svim razinama (nacionalnoj, lokalnoj i područnoj (regionalnoj), sektorskoj, granskoj i razini poduzeća), uključujući i promicanje i pružanje potpore socijalnom dijalogu između jedinica lokalne i područne (regionalne) samouprave i socijalnih partnera

2. posreduje u rješavanju konkretnih problema koji su od interesa socijalnih partnera, a koji zahtijevaju sudjelovanje i koordinaciju više različitih tijela državne uprave

3. posreduje u rješavanju mogućih konfliktnih situacija između socijalnih partnera na njihov poziv

4. organizira stručne edukacije za predstavnike socijalnih partnera i tijela državne uprave, uključujući koordinatore za socijalni dijalog

5. priprema odgovarajuće analize i stručne materijale iz područja industrijskih odnosa za socijalne partnere

6. prati provedbu akcijskog plana za promicanje kolektivnog pregovaranja

7. prati nacionalne i strane propise, konvencije i preporuke Međunarodne organizacije rada, Vijeća Europe i Europske unije u području socijalnog dijaloga

8. obavlja poslove u vezi s koordinacijom i posredovanjem u cilju boljeg razvoja trostranog i dvostranog socijalnog dijaloga i partnerstva u Republici Hrvatskoj

9. sudjeluje u aktivnostima planiranja i provedbe projekata Europske unije i drugih međunarodnih organizacija u područjima iz djelokruga Ureda

10. promiče i prati aktivnosti socijalnih vijeća na sektorskoj razini

11. pruža stručnu pomoć organizacijama socijalnih partnera u okviru svoga djelokruga

12. informira javnost o radu Ureda putem mrežne stranice.

Služba za podršku Gospodarsko-socijalnom vijeću na nacionalnoj razini

Članak 5.

Služba za podršku Gospodarsko-socijalnom vijeću na nacionalnoj razini obavlja sljedeće poslove:

1. obavlja organizacijske, administrativno-tehničke i druge poslove za potrebe Gospodarsko-socijalnog vijeća na nacionalnoj razini i njegovih stalnih i povremenih radnih tijela

2. prati i koordinira rad Gospodarsko-socijalnog vijeća na nacionalnoj razini te priprema godišnje izvješće o radu gospodarskih-socijalnih vijeća na razini jedinica lokalne i područne (regionalne) samouprave

3. vodi računa o primjeni Sporazuma o osnivanju Gospodarsko-socijalnog vijeća na nacionalnoj razini i Poslovnika o radu Gospodarsko-socijalnog vijeća i njegovih radnih tijela

4. surađuje i pruža stručnu pomoć koordinatorima za socijalni dijalog u tijelima državne uprave i koordinatorima za socijalni dijalog reprezentativnih udruga poslodavaca i sindikata više razine

5. koordinira suradnju tijela državne uprave i socijalnih partnera na nacionalnoj razini

6. po potrebi koordinira aktivnosti i pruža savjetodavnu pomoć aktivnostima gospodarsko-socijalnih vijeća u jedinicama lokalne i područne (regionalne) samouprave

7. vodi i obavlja administrativne poslove vezane uz postupak obveznog mirenja u kolektivnim radnim sporovima

8. vodi listu miritelja u kolektivnim radnim sporovima koju utvrđuje Gospodarsko-socijalno vijeće

9. prikuplja, evidentira, obrađuje podatke i vodi statistiku o postupcima obveznog mirenja u kolektivnim radnim sporovima

10. pruža stručnu pomoć organizacijama socijalnih partnera u okviru svoga djelokruga.

III. NAČIN RADA UREDA

Članak 6.

(1) Radom Ureda upravlja predstojnik.

(2) Predstojnika Ureda imenuje i razrješava Vlada Republike Hrvatske (u daljnjem tekstu: Vlada), na prijedlog predsjednika Vlade.

(3) Predstojnik Ureda odgovoran je za svoj rad predsjedniku Vlade i Vladi.

(4) U odnosu na državne službenike Ureda, predstojnik Ureda ima prava i ovlasti čelnika tijela državne uprave.

Članak 7.

(1) Predstojnik Ureda ima zamjenika.

(2) Zamjenik predstojnika Ureda obavlja poslove po nalogu predstojnika i zamjenjuje predstojnika u slučaju njegove spriječenosti i odsutnosti.

(3) Zamjenika predstojnika Ureda imenuje i razrješava Vlada, na prijedlog predsjednika Vlade.

Članak 8.

Radom službe upravlja voditelj službe i za svoj rad odgovaran je predstojniku i zamjeniku predstojnika Ureda.

IV. POTREBAN BROJ DRŽAVNIH SLUŽBENIKA

Članak 9.

(1) Pravilnikom o unutarnjem redu Ureda utvrdit će se radna mjesta u Uredu, broj potrebnih državnih službenika s naznakom njihovih poslova i zadaća te stručnih uvjeta potrebnih za njihovo obavljanje, njihove ovlasti i odgovornosti, kao i druga pitanja od značaja za rad Ureda koja nisu uređena ovom Uredbom.

(2) Pravilnik iz stavka 1. ovoga članka donosi predstojnik Ureda, uz prethodnu pribavljenu suglasnost tijela državne uprave nadležnog za službeničke odnose.

Članak 10.

Okvirni broj potrebnih državnih službenika za obavljanje poslova iz nadležnosti Ureda određuje se u tablici koja je sastavni dio ove Uredbe.

V. PRIJELAZNE I ZAVRŠNE ODREDBE

Članak 11.

Predstojnik Ureda donijet će Pravilnik o unutarnjem redu Ureda u roku od 60 dana od dana stupanja na snagu ove Uredbe.

Članak 12.

Predstojnik Ureda donijet će rješenja o rasporedu na radna mjesta u roku od 30 dana od dana stupanja na snagu Pravilnika o unutarnjem redu Ureda.

Članak 13.

Danom stupanja na snagu ove Uredbe dio odredbe članka 147. Uredbe o unutarnjem ustrojstvu Ministarstva rada, mirovinskoga sustava, obitelji i socijalne politike (»Narodne novine«, br. 97/20. i 36/22.), koji se odnosi na poslove Službe za socijalno partnerstvo i članak 147.a prestaju važiti.

Članak 14.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/24-03/98
 Urbroj: 50301-04/25-25-3
 Zagreb, 16. siječnja 2025.

Predsjednik
 mr. sc. Andrej Plenković, v. r.

OKVIRNI BROJ DRŽAVNIH SLUŽBENIKA/ICA U UREDU ZA SOCIJALNO PARTNERSTVO

|  |  |  |
| --- | --- | --- |
| Red.  broj |  | Planirani/  sistematizirani  broj službenika |
| 1. | Ured za socijalno partnerstvo | 1 |
| 2. | Služba za promicanje socijalnog dijaloga | 5 |
| 3. | Služba za podršku Gospodarsko-socijalnom vijeću na nacionalnoj razini | 5 |
|  | UKUPNO | 11 |